Imtella' Ottubru 7, 2021 Il-liġi l-ġdida dwar l-abort li qalgħet kontroversja f'Texas, u li kienet se twaqqaf nisa milli jagħmlu abort minn stadju bikri, ġiet sospiża minn Imħallef f'dan l-Istat. L-Imħallef Robert Pitman laqa' t-talba tal-amministrazzjoni ta' Joe Biden sabiex il-liġi ma tiġix infurzata sakemm għadu għaddej id-dibattitu dwar il-legalità tagħha. Il-liġi tmexxiet mill-membri tal-Partit Repubblikan f'Texas, u għamlitha illegali li jsir abort jekk ikun hemm it-taħbit tal-qalb tal-fetu, li jista' jkun preżenti anki f'sitt ġimgħat tqala, meta ħafna nisa jkunu għadhom lanqas jafu li huma tqal. Intant il-White House iddeskriviet ir-ruling tal-Imħallef Pitman bħala wieħed importanti li jissalvagwardja d-drittijiet kostituzzjonali tan-nisa. Fid-digriet tiegħu l-Imħallef qal li din il-liġi kienet waħda li tikser id-drittijiet tan-nisa u li permezz tagħha n-nisa bdew jiġu mwaqqfa milli jeżerċitaw id-dritt fuq ħajjithom.